b'\n_START_ARTICLE_\nLumen\n_START_PARAGRAPH_\nL\xc3\xbamen (simbol: lm) je SI-enota svetlobnega toka, s katerim opisujemo zaznano mo\xc4\x8d svetlobe. Svetlobni tok se razlikuje od sevalnega toka, s katerim merimo celotno mo\xc4\x8d izsevane svetlobe. Prilagojen je namre\xc4\x8d tako, da odra\xc5\xbea razli\xc4\x8dno ob\xc4\x8dutljivost \xc4\x8dlove\xc5\xa1kega o\xc4\x8desa na svetlobo razli\xc4\x8dnih valovnih dol\xc5\xbein.\n_START_SECTION_\nDefinicija\n_START_PARAGRAPH_\n1 lm = 1 cd\xc2\xb7sr = lx\xc2\xb7m\xc2\xb2\n_START_SECTION_\nRazlaga\n_START_PARAGRAPH_\nKadar svetlobni vir izseva eno kandelo svetilnosti v prostorski kot enega steradiana, je v ta prostorski kot izsevan en lumen skupnega svetlobnega toka. Po drugi strani ena kandela izotropnega svetlobnega vira izseva natanko 4\\pi lumne skupnega svetlobnega toka. Lumen si lahko na preprost na\xc4\x8din predstavljamo kot merilo skupne\xc2\xa0\xc2\xbbkoli\xc4\x8dine\xc2\xab\xc2\xa0izsevane vidne svetlobe._NEWLINE_Klasi\xc4\x8dna \xc5\xbearnica z mo\xc4\x8djo 100 vatov izseva na obmo\xc4\x8djih sveta, kjer uporabljajo omre\xc5\xbeno napajalno napetost 230 V okoli 1400 lumnov, pri 120 V pa pribli\xc5\xbeno 1700 lumnov.'